RO Jurnalul Oficial al Uniunii Europene L 132/95

REGULAMENTUL (UE) 2016/805 AL COMISIEI

din 20 mai 2016

de modificare a anexei IV la Regulamentul (CE) nr. 396/2005 al Parlamentului European și al Consiliului în ceea ce privește Streptomyces K61 (anterior S. griseoviridis), Candida oleophila tulpina O, FEN 560 (denumită, de asemenea, schinduf sau pulbere de semințe de schinduf), decanoatul de metil (CAS 110-42-9), octanoatul de metil (CAS 111-11-5) și amestecul de terpenoide QRD 460

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1),

întrucât:

(1) Pentru Streptomyces K61 (anterior S. griseoviridis), Candida oleophila tulpina O, FEN 560 (denumită, de asemenea, schinduf sau pulbere de semințe de schinduf) și amestecul de terpenoide QRD 460 nu au fost stabilite limite maxime de reziduuri (LMR-uri) specifice. Deoarece aceste substanțe nu au fost incluse în anexa IV la Regulamentul (CE) nr. 396/2005, se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv. Decanoatul de metil (CAS 110-42-9) și octanoatul de metil (CAS 111-11-5) aparțin grupului de acizi grași C7-C20, care este inclus în anexa IV la Regulamentul (CE) nr. 396/2005.

(2) În ceea ce privește FEN 560 (denumită, de asemenea, schinduf sau pulbere de semințe de schinduf), Autoritatea Europeană pentru Siguranța Alimentară (denumită în continuare „autoritatea”) a concluzionat (2) că este oportună includerea acestei substanțe în anexa IV la Regulamentul (CE) nr. 396/2005.

(3) În ceea ce privește amestecul de terpenoide QRD 460, autoritatea a concluzionat (3) că este oportună includerea acestei substanțe în anexa IV la Regulamentul (CE) nr. 396/2005.

(4) În ceea ce privește Streptomyces K61 (anterior S. griseoviridis) (4), autoritatea nu s-a putut pronunța cu privire la evaluarea riscului alimentar pentru consumatori, deoarece unele informații nu au fost disponibile și a fost necesară o analiză mai aprofundată de către gestionarii de risc. O astfel de analiză mai aprofundată a fost redată în raportul de reexaminare (5), care a concluzionat că riscul pe care îl prezintă metaboliții din această substanță la adresa omului este neglijabil. Prin urmare, este oportună includerea acestei substanțe în anexa IV la Regulamentul (CE) nr. 396/2005.

(5) În ceea ce privește Candida oleophila tulpina O (6), autoritatea nu s-a putut pronunța cu privire la evaluarea riscului alimentar pentru consumatori, deoarece unele informații nu au fost disponibile și a fost necesară o analiză mai aprofundată de către gestionarii de risc. O astfel de analiză mai aprofundată a fost redată în raportul de reexaminare (7), care a concluzionat că riscul pe care îl prezintă metaboliții din această substanță la adresa omului este neglijabil. Prin urmare, este oportună includerea acestei substanțe în anexa IV la Regulamentul (CE) nr. 396/2005.

(6) Substanța decanoat de metil (CAS 110-42-9) a fost inclusă în anexa I la Directiva 91/414/CEE a Consiliului (8) prin Directiva 2008/127/CE a Comisiei (9) și se consideră că a fost aprobată prin Regulamentul (CE) nr. 1107/2009 al Parlamentului European și al Consiliului (10). Pentru această substanță, nu s-au identificat niciun fel de impurități relevante. În plus, expunerea naturală la decanoat de metil este mult mai ridicată decât cea legată de utilizarea acestei substanțe ca produs de protecție a plantelor. Prin urmare, este oportună menținerea acestei substanțe în anexa IV la Regulamentul (CE) nr. 396/2005, însă separat de grupul de acizi grași C7-C20, pentru a asigura transparența.

(7) Substanța octanoat de metil (CAS 111-11-5) a fost inclusă în anexa I la Directiva 91/414/CEE a Consiliului prin Directiva 2008/127/CE și se consideră că a fost aprobată prin Regulamentul (CE) nr. 1107/2009. Pentru această substanță, nu s-au identificat niciun fel de impurități relevante. În plus, expunerea naturală la octanoat de metil este mult mai ridicată decât cea legată de utilizarea acestei substanțe ca produs de protecție a plantelor. Prin urmare, este oportună menținerea acestei substanțe în anexa IV la Regulamentul (CE) nr. 396/2005, însă separat de grupul de acizi grași C7-C20, pentru a asigura transparența.

(8) Prin urmare, Regulamentul (CE) nr. 396/2005 ar trebui modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

În anexa IV la Regulamentul (UE) nr. 396/2005 se introduc în ordine alfabetică următoarele mențiuni: „Streptomyces K61 (anterior S. griseoviridis)”, „Candida oleophila tulpina O”, „FEN 560 (denumită, de asemenea, schinduf sau pulbere de semințe de schinduf)”, „decanoat de metil (CAS 110-42-9)”, „octanoat de metil (CAS 111-11-5)” și „amestec de terpenoide QRD 460”.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 mai 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; „Conclusion on the peer review of the pesticide risk assessment of the active substance fenugreek seed powder (FEN 560)” [„Concluzia evaluării inter pares a riscului utilizării ca pesticid a substanței active pulbere de semințe de schinduf (FEN 560)”]. EFSA Journal 2010; 8(3):1448, 50 pp.

(3) EFSA (Autoritatea Europeană pentru Siguranța Alimentară), 2014. „Conclusion on the peer review of the pesticide risk assessment of the active substance terpenoid blend QRD-460” („Concluzia evaluării inter pares a riscului utilizării ca pesticid a substanței active «amestec de terpenoide QRD 460»”). EFSA Journal 2014;12(10):3816, 41 pp.

(4) Autoritatea Europeană pentru Siguranța Alimentară; „Conclusion on the peer review of the pesticide risk assessment of the active substance Streptomyces K61 (formerly Streptomyces griseoviridis)” [„Concluzia evaluării inter pares a riscului utilizării ca pesticid a substanței active Streptomyces K61 (anterior Streptomyces griseoviridis)”]. EFSA Journal 2013;11(1):3061, 40 pp.

(5) Raportul de reexaminare pentru substanța activă Streptomyces K61 (anterior Streptomyces griseoviridis), finalizat în cadrul reuniunii din 11 iulie 2008 a Comitetului permanent pentru lanțul alimentar și sănătatea animală, în vederea includerii substanței active Streptomyces K61 (anterior Streptomyces griseoviridis) în anexa I la Directiva 91/414/CEE. SANCO/1865/08 – rev. 5, 11 iulie 2014.

(6) Autoritatea Europeană pentru Siguranța Alimentară; „Conclusion on the peer review of the pesticide risk assessment of the active substance Candida oleophila strain O” [„Concluzia evaluării inter pares a riscului utilizării ca pesticid a substanței active Candida oleophila tulpina O”]. EFSA Journal 2012;10(11):2944, 27 pp.

(7) Raportul de reexaminare pentru substanța activă Candida oleophila tulpina O, finalizat în cadrul reuniunii din 15 martie 2013 a Comitetului permanent pentru lanțul alimentar și sănătatea animală, în vederea aprobării substanței Candida oleophila tulpina O ca substanță activă în conformitate cu Regulamentul (CE) nr. 1107/2009. SANCO/10395/2013 rev. 1, 15 martie 2014.

(8) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1)

(9) Directiva 2008/127/CE a Comisiei din 18 decembrie 2008 de modificare a Directivei 91/414/CEE a Consiliului în vederea includerii mai multor substanțe active (JO L 344, 20.12.2008, p. 89).

(10) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).